Cursuri privind bolile rare, oferta programului doctoral al Institutului MarMaRa – Universitatea Aix-Marseille
Institutul Marseille de Boli Rare – MarMaRa, din cadrul Universității Aix-Marseille, membră a Alianței CIVIS, anunță lansarea programului doctoral pentru anul 2023. Programul include două părți: cursuri de boli rare și cursuri transversale.
Acestea sunt deschise prioritar studenților doctorali, dar, în cazul în care capacitatea maximă nu este atinsă, la program pot participa masteranzi, ingineri și cercetători. Dat fiind că toate cursurile sunt în limba engleză și că aproape toate se desfășoară la distanță, la acestea pot participa studenți din orice parte a lumii.
După fiecare program, toți cursanții vor primi un certificat de participare, iar studenții doctorali pot obține până la 7 ore/curs validate de școala doctorală din care fac parte
Cursurile se adresează doctoranzilor cu un interes deosebit în bolile rare și se concentrează asupra felului în care bolile rare sunt abordate la nivel național și european. Cursanții au posibilitatea de a aprofunda domenii precum dezvoltarea preclinică, genetica medicală, microscopia și statistica. În plus, cursurile le vor permite participanților să intre în rețele profesionale și să-și dezvolte colaborarea cu alți cercetători din domeniu.
În mod specific, cursurile de boli rare includ: Rare disease ecosystem; Models and Pre-clinical Development for Rare Diseases; Biomedical ethics; Research data management; Fundamental notions in Medical Genetics.
În același timp, cursurile transversale sunt următoarele: Introduction to microscopy for cell and tissue imaging; Statistics for genomics: continuous probability distributions; Statistics for genomics: discrete probability distributions; Workshop on bulk RNA-seq.
Mai multe informații privind programul doctoral al Institutului MarMaRa pot fi accesate în broșura disponibilă aici sau direct pe site, aici.

CIVIS este o Alianță Universitară Europeană care reunește 11 universități membre: Aix-Marseille Université (Franța), Universitatea Națională și Kapodistriană din Atena (Grecia), Universitatea din București (România), Université Libre de Bruxelles (Belgia), Universidad Autónoma de Madrid (Spania), Sapienza Università di Roma (Italia), Universitatea Stockholm (Suedia), Eberhard Karls Universität Tübingen (Germania), Universitatea din Glasgow (Marea Britanie), Universitatea Paris Lodron din Salzburg (Austria) și Universitatea din Lausanne (Elveția). Selectată de Comisia Europeană între primele 17 universități-pilot europene, Alianța CIVIS reunește aproximativ o jumătate de milion de studenți și peste 70 000 de membri ai personalului, inclusiv 37 400 de cadre universitare și cercetători.
